Ανακοίνωση σχετικά με αίτηση που υπέβαλε η Ρωσική Ομοσπονδία για να επωφεληθεί από το ειδικό καθεστώς ενθάρρυνσης της προστασίας των δικαιωμάτων των εργαζομένων

(1999/C 218/02)

Η Επιτροπή έλαβε αίτηση από τη Ρωσική Ομοσπονδία βάσει του άρθρου 3 του κανονισμού (ΕΚ) αριθ. 1154/98 του Συμβουλίου(1) για να επωφεληθεί από το ειδικό καθεστώς ενθάρρυνσης της προστασίας των δικαιωμάτων των εργαζομένων.

Το ειδικό καθεστώς ενθάρρυνσης της προστασίας των δικαιωμάτων των εργαζομένων προσφέρει επιπρόσθετα προτιμησιακά οφέλη όσον αφορά ορισμένα βιομηχανικά και γεωργικά προϊόντα σε χώρες οι οποίες εφαρμόζουν πραγματικά τα πρότυπα που καθορίζονται στις συμβάσεις της Διεθνούς Οργάνωσης Εργασίας (ΔΟΕ) σχετικά με τις ελεύθερες συνδικαλιστικές οργανώσεις και το δικαίωμα συλλογικής διαπραγμάτευσης, καθώς και στη σύμβαση σχετικά με την κατώτατη ηλικία για έναρξη απασχόλησης.

Οι όροι και οι προϋποθέσεις για την εφαρμογή των ειδικών καθεστώτων ενθάρρυνσης που προβλέπονται στο άρθρο 7 των κανονισμών του Συμβουλίου (ΕΚ) αριθ. 3281/94(2) και (ΕΚ) αριθ. 1256/96(3) ορίζονται στο πλαίσιο του τίτλου Ι του κανονισμού (ΕΚ) αριθ. 1154/98.

Σύμφωνα με το άρθρο 3 του κανονισμού (ΕΚ) αριθ. 1154/98, η αίτηση με την οποία ζητείται χορήγηση του ειδικού καθεστώτος θα πρέπει να παρέχει διευκρινίσεις όσον αφορά:

- την εθνική νομοθεσία, στην οποία ενσωματώνεται το περιεχόμενο των κανόνων των συμβάσεων αριθ. 87 και 98 της ΔΟΕ σχετικά με την εφαρμογή των αρχών του δικαιώματος συλλογικής οργάνωσης και διαπραγμάτευσης και της σύμβασης αριθ. 138 της ΔΟΕ σχετικά με την κατώτατη ηλικία για την έναρξη απασχόλησης· πρέπει να επισυνάπτεται το πλήρες κείμενο της νομοθεσίας και αυθεντική μεταφρασή σε μια από τις γλώσσες της Κοινότητας,

- τα μέτρα που ελήφθησαν προκειμένου να διασφαλιστεί αποτελεσματικά η εκτέλεση και ο έλεγχος της νομοθεσίας τους, τους ενδεχόμενους περιορισμούς της εφαρμογής τους κατά τομέα, τις διαπιστούμενες παραβάσεις, καθώς και την κατανομή των εν λόγω παραβάσεων κατά τομέα παραγωγής,

- τη δέσμευση της κυβέρνησης της εν λόγω χώρας ότι θα αναλάβει πλήρως τον έλεγχο της εφαρμογής του ειδικού καθεστώτος και τις μεθόδους διοικητικής συνεργασίας που συνδέονται με αυτή.

Στις 9 Ιουνίου 1999, οι αρχές της Ρωσικής Ομοσπονδίας υπέβαλαν αντίγραφα της εθνικής νομοθεσίας τους όπου συμπεριλαμβάνονται οι παρακάτω αναφερόμενες συμβάσεις:

Αρχές του δικαιώματος συλλογικής οργάνωσης:

- Σύνταγμα της Ρωσικής Ομοσπονδίας,

- ομοσπονδιακός νόμος N 10-FZ για τις συνδικαλιστικές οργανώσεις, τα δικαιώματά τους και εγγυήσεις για τη δραστηριότητά τους,

- ο Εργατικός Κώδικας της Ρωσικής Ομοσπονδίας,

- ο ομοσπονδιακός νόμος N 7-FZ της 12ης Ιανουαρίου 1996 για τους μη κερδοσκοπικούς οργανισμούς,

- ο ομοσπονδιακός νόμος N 82-FZ της 19ης Μαΐου 1995 για τις δημόσιες ενώσεις.

Αρχές του δικαιώματος συλλογικής διαπραγμάτευσης:

- Σύνταγμα της Ρωσικής Ομοσπονδίας,

- ομοσπονδιακός νόμος N 10-FZ για τις συνδικαλιστικές οργανώσεις, τα δικαιώματά τους και εγγυήσεις για τη δραστηριότητά τους,

- ο Εργατικός Κώδικας της Ρωσικής Ομοσπονδίας,

- ο νόμος της Ρωσικής Ομοσπονδίας N 2490-1 της 11ης Μαρτίου 1992 για τις συλλογικές συμβάσεις και συμφωνίες,

- ο ομοσπονδιακός νόμος N 175-FZ της 23ης Νοεμβρίου 1995 για τη διαδικασία επίλυσης των συλλογικών εργασιακών διαφορών,

- ο ομοσπονδιακός νόμος N 82-FZ της 19ης Μαΐου 1995 για τις δημόσιες ενώσεις.

Κατώτατη ηλικία για την έναρξη απασχόλησης:

- ο εργασιακός κώδικας της Ρωσικής Ομοσπονδίας.

Η Ρωσική Ομοσπονδία ενημέρωσε την Επιτροπή για τα μέτρα που ελήφθησαν προκειμένου να διασφαλιστεί η εκτέλεση και ο έλεγχος αυτής της νομοθεσίας με επιστολή της 9ης Ιουνίου 1999 (αριθ. 109). Δεν κοινοποιήθηκαν περιορισμοί της εφαρμογής τους κατά τομέα ούτε παραβάσεις.

Με την ίδια επιστολή, η κυβέρνηση της Ρωσικής Ομοσπονδίας δεσμεύθηκε να αναλάβει την πλήρη ευθύνη για τον έλεγχο της εφαρμογής των ειδικών καθεστώτων και των σχετικών διαδικασιών διοικητικής συνεργασίας.

Οποιαδήποτε παρατήρηση που αφορά την εν λόγω αίτηση μπορεί να αποσταλεί από κάθε ενδιαφερόμενο φυσικό ή νομικό πρόσωπο, εντός δύο μηνών από την ημερομηνία δημοσίευσης της παρούσας ανακοίνωσης, στην ακόλουθη διεύθυνση: Ευρωπαϊκή Επιτροπή

Γενική Διεύθυνση IB

Εξωτερικές σχέσεις - Μονάδα IB.D.3

Office CHAR 6/157

Rue de la Loi/Wetstraat 200 Β - 1040 Βρυξέλλες Φαξ (32-2) 299 10 47

(1) ΕΕ L 160 της 4.6.1998, σ. 1.

(2) ΕΕ L 348 της 31.12.1994, σ. 1.

(3) ΕΕ L 160 της 29.6.1996, σ. 1.